НАЦРТ ЗАКОНА

О ИЗМЕНАМА И ДОПУНАМА КРИВИЧНОГ ЗАКОНИКА

Члaн 1.

У Кривичнoм зaкoнику („Службeни глaсник РС”, бр. 85/05, 88/05 – испрaвкa, 107/05 – испрaвкa, 72/09, 111/09, 121/12, 104/13, 108/14, 94/16 и 35/19), у члану 135. после речи: „отмицом,” додају се речи: „или дело учини према лицу које обавља послове од јавног значаја у вези са тим пословима,”.

Члан 2.

У члaну 138. стaв 1. после речи: „живот” додаје се запета, а речи: „или тело,” замењују се речима: „тело, слободу или имовину веће вредности”.

Члан 3.

Назив члана 149. мења се и гласи:

„Спречавање штампања и растурања штампаних ствари, емитовања програма и објављивања информација”

У члану 149. став 1. после речи: „ствари” додају се речи: „или неовлашћено спречи или омета емитовање радио или телевизијског програма”.

Став 2. мења се и гласи:

„(2) Казном из става 1. овог члана казниће се и ко неовлашћено спречи или омета објављивање путем медија информације од јавног значаја, или ко због објављивања такве информације или мишљења, грубим вређањем или злостављањем, дрским или безобзирним понашањем, значајно угрози спокојство лица које је информацију или мишљење објавило.”.

У ставу 3. речи: „става 1.” замењују се речима: „ст. 1. и 2.”.

Члан 4.

У члану 153. став 2. речи: „149. ст. 1. и 2,” бришу се.

члан 5.

Oвaj зaкoн ступa нa снaгу осмог дана од дaнa oбjaвљивaњa у „Службeнoм глaснику Рeпубликe Србиje”.

О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење Закона о изменама и допунама Кривичног законика садржан је у члану 34. став 2. и члану 97. тачка 2. Устава Републике Србије, којима је, између осталог, прописано да се кривична дела и кривичне санкције одређују законом и да Република Србија уређује и обезбеђује одговорност и санкције за повреду слобода и права грађана утврђених Уставом и за повреду закона.

II. РАЗЛОЗИ ЗА ДОНОШЕЊЕ ЗАКОНА

Кривични законик Републике Србије већ сада пружа појачану кривичноправну заштиту лицима која обављају послове од јавног значаја у области јавног информисања. Међутим, и поред тога има места разматрању потребе да се несметано обављање послова у области јавног информисања у још већој мери обезбеди и кривичним правом. На ту потребу указује реалност у Републици Србији, у којој се кривично право и кривично правосуђе у односу на неке случајеве показује као недовољно ефикасно.

У тражењу пута даљем јачању кривичноправне заштите у области јавног информисања, начелно је прихватљивије штитити неку делатност, односно друштвену вредност или интерес него саме носиоце те делатност, с обзиром да су њихова добра већ заштићена у знатној мери. Повећани ризик да њихова добра буду угрожена или повређена оправдавају потребу додатне заштите делатности коју обављају, чиме се посредно додатно штити и њихова личност, односно њихова добра која су угрожена у вези са обављањем те делатности.

У том смислу, изменама и допунама Кривичног законика, а у циљу пружања интензивније кривичноправне заштите слободе јавног изражавања и слободе медија (као легитимних објеката кривичноправне заштите), врши се прецизирањем и проширивањем криминалне зоне код већ постојећих инкриминација кривичних дела.

Из наведених разлога, а имајући у виду проблеме у примени и испољене појавне облике напада и угрожавања носилаца јавног информисања, предлажу се измене и допуне Кривичног законика код три постојећа кривична дела. То су: кривично дело принуде, кривично дело угрожавања сигурности и кривично дело спречавања штампања и растурања штампаних ствари и емитовања програма.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ

РЕШЕЊА

Чланом 1. Нацрта закона врши се допуна става 2. члана 135. Кривичног законика, на тај начин што се проширују квалификаторне околности код кривичног дела принуде, ако је основни облик тог кривичног дела учињен према лицу које обавља послове од јавног значаја. Разлог за ову допуну је у томе што принуђивање некога да врши или не врши посао од јавног значаја, укључујући и област јавног информисања, осим што повређује слободу одлучивања појединца, укључује и област јавног информисања, што свакако оправдава и прописивање строже казне. Прописивање ове околности као квалификаторне, обавезно води и строжијем кажњавању, јер би било искључено изрицање новчане казне, с обзиром да за основни облик овог кривичног дела (став 1.) није прописан посебни минимум запрећене казне затвора.

У члану 2. Нацрта закона врши се интервенција у ставу 1. члана 138. Кривичног законика тако што се проширују добра појединца која су угожена. Поред живота и тела осећај несигурности код неког лица се може створити и претњом неким другим злом (нпр. претња да ће се запалити кућа, да ће се нешто учинити члану породице или сл.), због чега је оправдано овакво проширење код основног облика овог кривичног дела. Поред тога, ово проширење важи и за најтежи облик овог кривичног дела (став 3), с обзиром да је пасивни субјект код тог облика, између осталог, и лице које обавља послове од јавног значаја у области јавног информисања.

Чланом 3. Нацрта закона мења се члан 149. Кривичног законика. Измена се састоји у томе што се проширује назив кривичног дела (спречавање штампања и растурања штампаних ствари и емитовање програма) и на спречавање објављивања информације, јер не постоји оправдање да се постојеће кривично дело не прошири и на спречавање информација од јавног значаја.

Поред тога, предложеном изменом садашњи ст. 1. и 2. постојећег члана 149. Кривичног законика се обједињују, с обзиром да је предвиђена иста запрећена казна.

Новину представља предложени став 2. овог члана, који садржи две инкриминације. У првом случају то би било неовлашћено спречавање или ометање објављивања путем медија информације од јавног значаја, док се други нови облик извршења овог кривичног дела предузима због већ објављене информације или мишљења. Предвиђено је да се други облик врши грубим вређањем или злостављањем, односно дрским или безобзирним понашањем лица које је информацију или мишљење јавно објавило, чиме се значајније угрожава његово спокојство. У предложеном законском опису овог облика кривичног дела коришћени су појмови и делови законског описа кривичног дела насилничког понашања (члан 344. Кривичног законика), због тога што су судска пракса и теорија већ заузеле одговарајуће ставове у погледу тумачења тих појмова. Осим „информацијеˮ опис бића овог кривичног дела обухвата и „мишљењеˮ, будући да постоји потреба шире заштите слободе изражавања, да су у пракси присутни поступци према ауторима изнетог мишљења, као и због чињенице да у средствима јавног информисања своја мишљења износе и они који нису професионални новинари, па се тиме додатно штити право грађана на слободу изражавања.

На крају, изменом у ставу 3. овог проширеног кривичног дела, као нови тежи облик овог кривичног дела (у случају да је извршен од стране службеног лица у вршењу службе), предвиђено је и да се то односи и на радње извршења из новог става 2. истог члана.

Изменом члана 153. став 2. Кривичног законика (члан 4. Нацрта закона), омогућава се да се гоњење за кривично дело из измењеног члана 149. Кривичног законика у сваком случају предузима по службеној дужности, с обзиром да је предмет заштите тог кривичног дела пре свега јавни интерес (слобода изражавања и право грађана да буду информисани), па је оправдано да се гоњење предузима без обзира на сагласност оштећеног, односно његов предлог, чиме се обезбеђује додатна кривичноправна заштита и ових лица.

Члан 5. Нацрта закона је завршна одредба о ступању закона на снагу.

IV. ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ЗАКОНА

За спровођење овог закона нису потребна средства у буџету Републике Србије.

ПРЕГЛЕД ОДРЕДАБА КРИВИЧНОГ ЗАКОНИКА КОЈЕ СЕ МЕЊАЈУ, ОДНОСНО ДОПУЊУЈУ

Члан 135.

(1) Ко другог силом или претњом принуди да нешто учини или не учини или трпи,

казниће се затвором до три године.

(2) Ко дело из става 1. овог члана учини на свиреп начин или претњом убиством или тешком телесном повредом или отмицом, ИЛИ ДЕЛО УЧИНИ ПРЕМА ЛИЦУ КОЈЕ ОБАВЉА ПОСЛОВЕ ОД ЈАВНОГ ЗНАЧАЈА У ВЕЗИ СА ТИМ ПОСЛОВИМА,

казниће се затвором од шест месеци до пет година.

(3) Ако је услед дела из ст. 1. и 2. овог члана наступила тешка телесна повреда или друге тешке последице,

учинилац ће се казнити затвором од једне до десет година.

(4) Ако је услед дела из ст. 1. и 2. овог члана наступила смрт принуђеног лица или је дело извршено од стране групе,

учинилац ће се казнити затвором од три до дванаест година.

(5) Ако је дело из ст. 1. и 2. овог члана извршено од стране организоване криминалне групе,

учинилац ће се казнити затвором од пет до петнаест година.

Члан 138.

(1) Ко угрози сигурност неког лица претњом да ће напасти на живот, ~~или тело,~~ ТЕЛО, СЛОБОДУ ИЛИ ИМОВИНУ ВЕЋЕ ВРЕДНОСТИ тог лица или њему блиског лица,

казниће се новчаном казном или затвором до једне године.

(2) Ко дело из става 1. овог члана учини према више лица или ако је дело изазвало узнемиреност грађана или друге тешке последице,

казниће се затвором од три месеца до три године.

(3) Ко дело из става 1. овог члана учини према председнику Републике, народном посланику, председнику Владе, члановима Владе, судији Уставног суда, судији, јавном тужиоцу и заменику јавног тужиоца, адвокату, полицијском службенику и лицу које обавља послове од јавног значаја у области информисања у вези са пословима које обавља,

казниће се затвором од шест месеци до пет година.

~~Спречавање штампања и растурања штампаних ствари и емитовање програма~~

СПРЕЧАВАЊЕ ШТАМПАЊА И РАСТУРАЊА ШТАМПАНИХ СТВАРИ, ЕМИТОВАЊА ПРОГРАМА И ОБЈАВЉИВАЊА ИНФОРМАЦИЈА

Члан 149.

(1) Ко неовлашћено спречи или омета штампање, снимање, продају или растурање књига, часописа, новина, аудио и видео касета или других сличних штампаних или снимљених ствари ИЛИ НЕОВЛАШЋЕНО СПРЕЧИ ИЛИ ОМЕТА ЕМИТОВАЊЕ РАДИО ИЛИ ТЕЛЕВИЗИЈСКОГ ПРОГРАМА,

казниће се новчаном казном или затвором до једне године.

~~(2) Казном из става 1. овог члана казниће се и ко неовлашћено спречи или омета емитовање радио и телевизијског програма.~~

(2) КАЗНОМ ИЗ СТАВА 1. ОВОГ ЧЛАНА КАЗНИЋЕ СЕ И КО НЕОВЛАШЋЕНО СПРЕЧИ ИЛИ ОМЕТА ОБЈАВЉИВАЊЕ ПУТЕМ МЕДИЈА ИНФОРМАЦИЈЕ ОД ЈАВНОГ ЗНАЧАЈА, ИЛИ КО ЗБОГ ОБЈАВЉИВАЊА ТАКВЕ ИНФОРМАЦИЈЕ ИЛИ МИШЉЕЊА, ГРУБИМ ВРЕЂАЊЕМ ИЛИ ЗЛОСТАВЉАЊЕМ, ДРСКИМ ИЛИ БЕЗОБЗИРНИМ ПОНАШАЊЕМ, ЗНАЧАЈНО УГРОЗИ СПОКОЈСТВО ЛИЦА КОЈЕ ЈЕ ИНФОРМАЦИЈУ ИЛИ МИШЉЕЊЕ ОБЈАВИЛО.

(3) Ако дело из ~~става 1.~~ СТ. 1. И 2. овог члана учини службено лице у вршењу службе,

казниће се затвором до три године.

Члан 153.

(1) Гоњење за дело из чл. 139. став 1, 142. ст. 1. и 2, 143. ст. 1. и 2, 144. став 1, 145. став 1, 146. ст. 1. и 2. и 147. став 1. овог законика предузима се по приватној тужби.

(2) Гоњење за дело из чл. 141, ~~149. ст. 1. и 2,~~ 150, 151. став 1. и 152. став 1. овог законика предузима се по предлогу.